நம் மொழிச் சூழலில் பயிலரங்கும் கருத்தரங்கும் நடத்த வேண்டியவர்களின் மனப்போக்கையும் அறியாமையையும் குறிப்பிட்டு சொல்லி நோக்கவுரையைத் தொடங்கினார் பெருமாள் முருகன். சிறுகதையை பற்றிய ஒரு எளிய அறிமுகத்தை சுகுமாரன் வழங்கினார். அன்றைய தினத்தின் முக்கியமான உரையாக மதிவாணனின் உரை அமைந்தது. வீரமாமுனிவர் உரைநடை இலக்கியத்தை இங்கே அறிமுகப்படுத்தியது, தமிழின் முதல் சிறுகதையான வ.வே.சு. அய்யரின் ‘குளத்தங்கரை அரசமரம்’ தொடங்கி, தற்காலம் வரையிலான சுருக்கமான வரலாறு. நவீன இலக்கியத்தின் தொடக்கம் மற்றும் வாசிக்க வேண்டிய அது தொடர்பான புத்தகங்கள் குறிப்பிடப்பட்டன. எண்பதுகள் வரையிலான சிறுகதைகளைப் பேசியிருக்கும் சுந்தரராஜன் – சிவபாத சுந்தரம் எழுதிய புத்தகம். தமிழினி 2000 – சிறுகதை பற்றிய கட்டுரைகள். மேலும் பல சிறுகதைகள், புத்தகங்கள் பற்றிப் பேசினார்.